NAV innrømmer svikt i rutinene

Datteren: – Det er helt uforståelig for oss

KNAKK: Her står sengen til Ragnhild Trosterud på lageret til Invacare, selskapet som har produsert sengen, etter at 74-åringen døde liggende fastklemt i sengen. Foto: Privat

Ragnhild (74) døde da sengen hun hadde fått fra NAV kollapset

Da Ragnhild Tove Trosterud skulle legge seg tirsdag 29. desember i fjor, forsvant sengebunnen under henne. 74-åringen ble liggende fastklemt. Hun kom seg aldri opp igjen.

Silje Løvstad Thjømøe

25. juni 2016

Artikkelen er over fire år gammel

– Jeg hører på stemmen hans at det er noe galt. Jeg spør om mamma er død. Ja, svarer han. Du må komme.

Hilde Østrengs stemme bryter opp, og tårene triller nedover kinnet. Hun forteller om 30. desember 2015, da mannen hennes fant Hildes mor, Ragnhild Tove Trosterud (74), død i sin egen leilighet på Romsås.

DØD: Ragnhild Tove Trosterud ble 74 år. Dette bildet er fra bursdagen hennes i november i fjor, noen uker før hun døde. Foto: Privat

VG møter Østreng og hennes tre søsken fem måneder etter at de mistet moren sin. De ønsker å fortelle hva som skjedde med henne.

29. desember i fjor skulle Ragnhild legge seg i sengen hun hadde fått fra Hjelpemiddelsentralen i NAV. Idet hun satte seg på fotenden av sengen, knakk den.

Ragnhild tippet bakover og ble liggende med hodet på gulvet og bena opp i luften. I denne fastklemte stillingen mellom rammen og bunnen på sengen, ble hun funnet død dagen etter.

Det er ikke påvist noen sikker dødsårsak, men i obduksjonsrapporten pekes det mot en plutselig kretsløpsforstyrrelse, som følge av at hun har havnet i en stilling som gjorde det vanskelig for henne å puste.

– Det er helt uforståelig for oss at dette skjedde. Vi ønsker at noen blir gjort ansvarlige for det som skjedde med mamma, sier datteren Gro Lunderby.

Saken er politietterforsket og ligger nå hos Helsetilsynet for påtalevurdering.

Arbeidsministeren om NAV: – Mye av regelverket er gått ut på dato

Sengen var 19 år gammel

Ragnhild var en ekte Oslo-jente, oppvokst i Ullevål Hageby før steder som Lindern, Stovner, Ekeberg og til slutt Romsås ble hennes hjem.

Fra 1960 til 1970 fødte hun fire barn. De forteller alle om en mor som brukte tiden sin på frivillig arbeid, som kjempet mot urettferdighet og maktarroganse og som hjalp syke, gamle og andre som hadde behov.

UNDERSØKT: I rapporten fra DSB står det at den mekaniske defekten i fotenden ikke var synlig da madrasssen lå over. Her blir sengen undersøkt over nyttår i år. Foto: Privat

I 1988 var Ragnhild i en trafikkulykke som resulterte i førtidspensjonering og bevegelsesutfordringer. Etter hvert ble hun avhengig av hjelpemidler, og i 1998 fikk hun en såkalt Scanbed 500 av Hjelpemiddelsentralen.

Ifølge en rapport fra Direktoratet for samfunnssikkerhet og beredskap (DSB) ble sengen til Ragnhild tatt inn til reparasjon i april 2001. Siden har den hverken vært byttet ut eller kontrollert. I desember i fjor, da ulykken skjedde, var sengen 19 år gammel.

Sengen er produsert av selskapet Invacare. I avhør har en representant fra selskapet forklart at sengen er levert med brukermanual, at det skal foretas kontroll av sengen en gang i året og at tiltenkt maks levetid på sengen er ti år.

I en rapport fra Invacare konkluderer selskapet med det samme, og fremhever at sengen har vært i bruk lenger enn den skulle.

VG har vært i kontakt med pressesjef Eric Steira i Invacare Norge. Han ønsker ikke å kommentere saken.

Tidligere NAV-topp: – NAV er umulig å styre politisk

– Vi var alle i sjokk

Femte juledag i fjor var Ragnhild sammen med døtrene Gro og Hilde i Sverige. Det hadde vært en jul med mye besøk og mange familiemiddager.

Da de kjørte moren hjem 29. desember var det en munter tone mellom dem. Det siste de sa da de gikk ut av døra hennes på Romsås var at de gledet seg til lunsj dagen etter.

2012: Thomas fant NAV-rullestol til 11.000 kroner – fikk beskjed om å kaste den

Litt senere på kvelden ringte eldstedatteren Tove til moren.

BEGRAVELSEN: Kisten til Ragnhild Tove Trosterud under begravelsen i Jesu Kristi Kirke på Carl Berner i Oslo 15. januar 2016. Foto: Privat

– Vi hadde det så moro, lo og tullet og snakket om hva vi skulle spise dagen etter. Jeg hadde aldri kunnet forestille meg at det ble siste gangen jeg snakket med mamma, sier Tove Lunderby gråtkvalt.

Det er usikkert når Ragnhild døde, men det datoen for dødsfallet er satt til 29. desember. Da hun ble funnet dagen etterpå, ble familien i flere timer stående i trappeoppgangen utenfor leiligheten hennes. Krimteknikere kom til stedet og leiligheten sperret av.

– Vi var alle i sjokk. Vi ble bare stående der og vente på at noen skulle fortelle oss hva som hadde skjedd med mamma og at vi skulle få se henne. Men det fikk vi ikke. Istedenfor var hjemmet hennes blitt til et åsted, sier sønnen Per Rune Lunderby.

Politiet etterforsket saken fra desember og frem til våren 2016.

– Saken er ferdig etterforsket og er oversendt til Statens Helsetilsyn for vurdering. Vi avventer deres svar før det vil det bli truffet en påtalemessig avgjørelse, sier Jon Eirik Vold, politioverbetjent på finans- og miljøavdeling i Oslo politidistrikt.

Få med deg: Nav-skjemaer får statlig slakt

DSB: NAV har ikke fulgt opp

I rapporten fra DSB konkluderes det med at fotenden av sengen hadde en mekanisk defekt som var skjult av at madrassen som lå som normalt.

I tillegg slås det fast at Hjelpemiddelsentralen ved NAV, som eide sengen de hadde lånt ut til Ragnhild i 17 år, ikke har fulgt opp hverken produsentens råd om jevnlige kontroller eller sine egne prosedyrer for ettersyn.

BEKLAGER: Direktør for NAV hjelpemidler og tilrettelegging, Liv Welde Johansen, beklager hendelsen overfor VG men kan ikke kommentere saken konkret. Foto: NAV

– Først og fremst vil jeg si at dette er en veldig trist sak. Man skal være trygg når man har et hjelpemiddel fra NAV. Siden dette nå ligger hos Helsetilsynet, ønsker vi ikke å gå inn på hva som kan ha skjedd i denne konkrete saken, sier direktør Liv Welde Johansen for NAV hjelpemidler og tilrettelegging.

Hun innrømmer overfor VG at NAV ikke har hatt sengen til kontroll siden 2001, og at det skyldes svikt i interne rutiner. Hun ønsker ikke å utdype dette ytterligere.

Ifølge Welde Johansen er heller ikke NAV kjent med opplysningene Invacare har gitt i avhør og i rapporten.

Fylkesmannen i Oslo og Akershus har mottatt saken.

– Dette er en veldig tragisk og spesiell sak, men som primært følges opp av politiet. Vår rolle har vært å bistå i å vurdere om det var grunn til etterforske hendelsen. Det anbefalte vi, sier seksjonssjef på helseavdelingen Gaute Skirbakk hos Fylkesmannen.

Les også: NAV nektet sykkel til funksjonshemmede Sasja

Han kan ikke kommentere detaljer i saken, men sier følgende på generelt grunnlag:

– Kriteriene for at vi anbefaler videre etterforskning beror på om dokumentene tilsier at det kan være feilbehandling som er så alvorlig at det innebærer et markant avvik fra forsvarlighetskravet, sier Skirbekk.

Straks Helsetilsynet har tatt stilling til påtalespørsmålet, vil Fylkesmannen vurdere om de oppretter tilsynssak eller ikke.

Helsetilsynet bekreftet overfor VG at de mottok saken i begynnelsen av juni.

– Vi vil som normalt gå igjennom sakens dokumenter. Som hovedregel skal saken være ferdig innen seks måneder, sier avdelingsdirektør Anne Myhr i Helsetilsynet.

2012: Arbeidsministeren nektet å svare for hjelpemiddel-praksisen

DE ETTERLATTE: For Gro Lunderby (f.v.), Tove Lunderby, Per Rune Lunderby og Hilde Østreng er det uforståelig at moren gikk bort på den svært tragiske måten. Foto: Frode Hansen VG

– Tror hun ble slått bevisstløs

SISTE SOMMEREN: I fjor var feiret Ragnhild oldebarnets bursdag sammen med barna sine. Ingen visste at det ville bli deres siste sommer sammen. Foto: Privat

– Det som river i kroppen hver eneste dag er tidsaspektet fra dette skjedde til hun ble funnet. De sier hun døde den 29. desember, også kommer ikke vi før langt utpå dagen den 30. Så da har man alle disse vonde tankene, hva skjedde? Har hun hatt det vondt? Gikk det fort? sier datteren Gro Lunderby.

Lillesøster Hilde legger en trøstende arm over skulderen hennes.

– Vi har bestemt oss for at det må ha skjedd raskt. Tanken på noe annet er helt uutholdelig. Det var ikke antydning til kamp, og mamma hadde kjempet om hun kunne. Så vi tror at hun ble slått bevisstløs idet hun traff gulvet, sier Gro.

Det er en preget søskenflokk, som veksler mellom å føle sorg overfor det som skjedde og sinne overfor NAV som eide sengen og skulle ha hatt ettersyn.

– De som har hjelpemidler er mennesker som trenger hjelp. De har kanskje store vansker med å bevege seg, de er kanskje svake. Også skal det utstyret som gjør hverdagen lettere for dem være det som er farlig.

Publisert: 25.06.16 kl. 08:49

Les også

Mer om Nav